46. ΑΠΟΦΑΣΗ ΠΡΩΘΥΠΟΥΡΓΟΥ Αριθ. 134 της 4/5 Νοεμ.1993 (ΦΕΚ Β΄843) Αναδιάρθρωση Ιδιαίτερου Γραφείου Πρωθυπουργού. Έχοντας υπόψη: α)Τα άρθρ. 3, 4 και 12 του Νόμ. 1299/92 «Οργάνωση Υπηρεσιών Πρωθυπουργού». β)Το άρθρ. 3 της απόφασής μας Α.Π. 66/26.10.1993 (ΦΕΚ Β΄833), με την οποία καθορίσθηκαν οι αρμοδιότητες του Υφυπουργού στον Πρωθυπουργό Αντώνη Λιβάνη. γ)Το άρθρ. 27 του Νόμ. 2081/92 (ΦΕΚ 154/Α΄), με το οποίο προστέθηκε άρθρ. 29 Α  στον Νόμ. 1558/85 και το γεγονός ότι από την παρούσα απόφαση δεν προκαλείται δαπάνη σε βάρος του Κρατικού Προϋπολογισμού, αποφασίζουμε: Άρθρ.1.-Το Ιδιαίτερο Γραφείο Πρωθυπουργού αναδιαρθρώνεται ως ακολούθως: α. Διευθυντής Ιδιαίτερου Γραφείου Πρωθυπουργού. Ο Διευθυντής προΐσταται του Ιδιαίτερου Γραφείου και κατευθύνει και συντονίζει τις δραστηριότητές του. β. Τμήμα Δημοσίων Σχέσεων. Στο τμήμα Δημοσίων Σχέσεων ανήκει η μέριμνα για τις Δημόσιες Σχέσεις του Πρωθυπουργού και η διατήρηση της δημόσιας εικόνας του στον Τύπο και τα μέσα μαζικής ενημέρωσης, τόσο στο εσωτερικό της χώρας όσο και στο εξωτερικό, σε υψηλό επίπεδο. γ. Τμήμα  Διεθνών Σχέσεων. Στο τμήμα Διεθνών Σχέσεων ανήκει η μέριμνα για τις σχέσεις του Πρωθυπουργού σε διεθνές επίπεδο και ειδικότερα η ακώλυτη πραγματοποίηση των επαφών του με παράγοντες και προσωπικότητες διεθνείς, με διεθνείς οργανισμούς  καθώς και η συμμετοχή του σε συναντήσεις, διασκέψεις ή συνέδρια με διεθνές ενδιαφέρον. δ. Τμήμα Επικοινωνίας. Στο τμήμα επικοινωνίας ανήκει η μέριμνα για την πολιτική επικοινωνία του πρωθυπουργού, με τον Τύπο, φορείς συλλογικών συμφερόντων, ομογένεια κ.ά. και η μελέτη και εισήγηση στον Πρωθυπουργό στα θέματα αυτά. ε. Τμήμα Ασφάλειας. Στην αρμοδιότητα του τμήματος Ασφάλειας ανήκει η ασφάλεια του Πρωθυπουργού. στ. Τμήμα Τύπου. Στο Τμήμα Τύπου ανήκει η μελέτη τρεχόντων θεμάτων που αφορούν στον Τύπο και τα μέσα μαζικής ενημέρωσης και η ενημέρωση του Πρωθυπουργού. ζ. Γραμματεία. Στην αρμοδιότητα της Γραμματείας ανήκει ο χειρισμός της αλληλογραφίας του Πρωθυπουργού και η ρύθμιση των προσωπικών επαφών του σε συνεργασία με τα άλλα τμήματα.. Άρθρ.2.-Στο Ιδιαίτερο Γραφείο του Πρωθυπουργού ανήκουν: Οι θέσεις που διατέθηκαν σ΄ αυτό με την 180/2527/6/86 απόφασή μας. Οι θέσεις των καταργουμένων Ειδικών Γραφείων Τύπου και Επικοινωνιών και Σχεδιασμού. Η διαβάθμιση και κατανομή των θέσεων αυτών στα τμήματα του Ιδιαίτερου Γραφείου, θα γίνει με νεώτερη απόφασή μας. Άρθρ.3.-Τα ειδικά Γραφεία Ασφάλειας του Πρωθυπουργού, Γραφείο Τύπου του Πρωθυπουργού και Επικοινωνίας και Σχεδιασμού καταργούνται. 